רורנבקה (Rurrenabaque) היא עיירה בוליביאנית הנמצאת במרחק של 14 שעות נסיעה באוטובוס (או שעה טיסה) צפונית ללה פאז. אפשר לצאת ממנה לסיורים בפמפס ולמסעות הישרדות וטרקים בג'ונגלים של שמורת מאדידי. אם מתחשק לכם קצת פסק זמן מהגובה והקור בלה פאז – זה המקום. בעיירה יש מסעדות, הוסטלים, שוק קטן, אפשר להשכיר טוסטוסים, ובעיקר לנוח וליהנות מהחום והאווירה.
זהו אזור ביצות (פארק שמור ביותר), שיוצאים אליו טיולים על מנת לראות את חיות הביצות והג'ונגל. הסיור אורך כשלושה ימים ומתבצע ברובו בשייט בקאנו. בלילות ישנים בבקתות עץ, למרות שיש כילות בחדרים, יש המון יתושים וחשוב להצטייד בהתאם. המטרה העיקרית של הטיול היא לראות בעלי חיים, כך שאם אין לכם עניין בזה, חבל שתצאו. אנחנו יצאנו דרך חברת סקורפיו (Scorpio), רמבו המדריך היה מעולה והסביר הכול, היה סובלני ואחראי. האוכל היה סביר.
יצא לנו לראות המון סוגים של ציפורים, קופים, עצלנים, תנינים, דובי נמלים, ארמדילות ועוד. ביום השני של הטיול דגנו דגי פיראנה ואכלנו אותם לארוחת ערב, ביום השלישי שחינו עם דולפינים ורודים – חוויה. קחו בחשבון שזה לא ספארי או גן חיות, החיות לא מחכות לכם, צריך לחפש אותן ובעיקר צריך מזל. בסך הכל היה נהדר, ממליצים!
לאטרקציה הזאת יש כל מיני שמות: טרק בג'ונגלים, סמי-הישרדות, סמינר הישרדות ועוד. יש אופציה לצאת עם כמה חברות מוכרות דרך רורנאבקה אל הג'ונגלים ויש אופציה לצאת עם מדריך אינדיאני מקומי (לא סוכנות רשמית).
על יד רורנבקה יש מספר פארקים שונים מוכרזים (טואיצ'י, מאדידי). אנחנו בחרנו לצאת עם המדריך האינדיאני המקומי, לפני היציאה תכננו את התכנית ביחד איתו. החוויה המיוחדת היא לימוד הג'ונגל – פטריות אכילות, צמחי מרפא ומאכל, בניית מחנאות, תצפיות בג'ונגלים, חיפוש עקבות של בעלי חיים, דייג ועוד.
התכנית שלנו כללה כמה ימי הליכה בג'ונגל ולימוד על הדברים הנמצאים בו, לאחר מכן עברנו לכפר המקומי של המדריך והכנו שוקולד טבעי מקקאו מהעצים שגדלים בחצרות. בנינו קשתות והכנו שרשראות וטבעות רק מעצים וחומרים מיוחדים מהג'ונגל (מגניב בטירוף!). סך הכול הטיול שלנו ארך 7 ימים.
המדריך מדבר מעט עברית, מעט אנגלית וספרדית כמובן, אין בעיה להחליט על תכנית אחרת לפי מה שמעניין אתכם, מה חשוב לכם לחוות וכמה זמן עומד לרשותכם. המדריך והמשפחה שלו מדהימים והם זולים משמעותית מכל שאר החברות ברורנבקה. היחס שלהם למטיילים נהדר וההיכרות שלהם עם הסביבה מעולה.
בטיחות – הכול היה מעולה ולא היו לנו חששות לרגע אחד.
באופן כללי, זוהי חוויה מדהימה ומומלצת, יש לציין שבגלל שהאזור מותר לצייד פחות ניתן לראות בעלי חיים, בכלל, בגלל הצמחייה בג'ונגל הרבה יותר קשה לאתר בעלי חיים מאשר בפמפס.
לינה – בעיירה יש כמה הוסטלים, אנחנו בחרנו את Hostel Jislene ושם נשארנו עד שעזבנו את העיירה. זהו הוסטל שרובו ישראלים, מקום נהדר לשהות בו, המון ערסלים מפוזרים בחצר, לינה זולה, מיטות גדולות וארוחת בוקר מפנקת מאוד.
מסעדת Luz de Mar – מקום מעולה לאכול בו צהריים בזול, בכל יום יש מנת צהריים משתנה הכוללת מרק, שתיה ומנה עיקרית ב- 15-20 בוליביאנו. בנוסף יש שם המבורגרים, פסטות ועוד.
מסעדת El Juliano – יקר וטוב, מנות בשר ופסטות מעולות, גם הדגים אמורים להיות טובים.
פיצריה – מסעדה בקומה השנייה ברחוב Avaroa, פיצות גדולות ומעולות!
מאפיית Panadería Paris – מאפיה צרפתית מעולה.
יש שוק נחמד על גדת הנהר בימי ראשון.
באיזור יש גם מפלים ואגם שאפשר לנסוע אליהם עם אופנועים, לא יצא לנו להגיע לשם.